**Ovdal go ozat**

Doavttirgrádaoahppu lea bajimus dási oahppu Norggas, Suomas ja Ruoŧas. Vai beasat sisa doavttirgrádaprográmmii, dus galgá leat masteroahppu dahje vástideaddji oahppu ja ruhtadeapmi.

Oahppoprográmma viidodat ja sisdoallu:

* golmma jagi ollesáiggeoahppu
* iehčanas dutkanbargu: nákkosgirji (150 oč), mii lea meroštallon 2,5 jagi bargun
* 30 oahppočuoggá oahppooassi

# **Sisabeassangáibádusat**

**Oahppu**

Vai beasat sisa Sámi allaskuvlla doavttirgrádaprográmmii, dus galgá leat relevánta golmma jagi bacheloroahppu ja guovtti jagi masteroahppu, man gaskamearálaš árvosátnin lea unnimustá B, dahje vástideaddji oahppu, man prográmmastivrra lea dohkkehan.

Prográmmastivra sáhttá ásahit erenoamáš eavttuid ovdamearkan nu, ahte ohcci čađaha sierra kurssa ja/dahje geahččaleami ovdal go beassá sisa prográmmii.

**Ruhtadeapmi**

Sisabeassama eaktun lea dievaslaš ruhtadeapmi soahpamušáigodahkii, namalassii golmma jagi ollesáiggeohppui. Dábáleamos ruhtadeapmi lea stipendiáhttavirgi.

**Doavttirgrádastipeanda/ stipendiáhttavirgi**

Kandidáhtta geas lea Sámi allaskuvlla stipeanda, virgáduvvo gaskaboddosaš stipendiáhtavirgái.

Stipendiáhtavirggi dábálaš áigodat lea 3 jagi, dahje jus virgái gullá bargogeatnegasvuohta (oahpahusbargu), de 4 jagi. Stipendiáhtavirggit čatnasit dan fágii, fágasuorgái, prošektii dahje ovttadahkii, mii almmuha daid ohcanláhkai.

Stipendiáhtavirggi sáhttá fidnet go ohcá almmuhuvvon virggi. Sámi allaskuvllas leat iežas stipendiáhttavirggit, mat biddjojit ohcanláhkai jahkásaččat. Čuovo almmuhusaid čujuhusas [www.jobbnorge.no](http://www.jobbnorge.no).

**Olggobeale ruhtadeapmi**

Lea maiddái vejolaš beassat sisa prográmmii olggobeale ruhtademiin. Dalle sáhttá Gielladieđagoahti gáibidit čatnaseami dihto fágabirrasii dahje institušuvdnii. Ohcci galgá duođaštit, ahte sus lea ruhtadeapmi olles oahppoáigodahkii.

Doavttirgrádakandidáhtain ii leat Norggas studeantta stáhtus, eaige sii mávsse studeantadivvaga. Sii eai oaččo doarjaga Loatnakássas, iige sis leat vuoigatvuohta beassat studeantaásodagaide.

Ruhtadeami vehkiin lea vejolaš čađahit doavttirgrádaprošeavtta mearreáiggis. Prošeavttain galgá bargat unnimustá bealleáiggi (50%).

**Lágideapmi**

Sámi allaskuvlla Gielladieđagoahti lágida dán oahpu. Lassedieđuid gávnnat prográmmačilgehusas.